**DÔVODOVÁ SPRÁVA**

**B. Osobitná časť**

**K Čl. I**

**K bodu 1**

Vzhľadom no zmenu § 8 a s ohľadom na doplnenie novej prílohy č. 9 je potrebné za účelom vnútornej logickosti nariadenia vymedziť podmienky v kontexte ambulantnej starostlivosti, ktorý normatív sa má použiť, pokiaľ ide o hospic, mobilný hospic a ambulanciu paliatívnej medicíny.

**K bodu 2**

Legislatívno-technická úprava súvisiaca s novelizačným bodom 4.

**K bodu 3**

Ide o legislatívno-technickú úpravu, ktorá súvisí s doplnením novej prílohy č. 9 v návrhu nariadenia. V prílohe č. 9 je definovaný normatív pre hospice, mobilné hospice a ambulancie paliatívnej medicíny.

**K bodu 4**

Dochádza k zaradeniu poskytovateľa Nemocničná a. s., Nemocnice Malacky do pevnej siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu, a to od 31. marca 2023 do 31.decembra 2023.

**K bodu 5**

Ide o legislatívno-technickú úpravu, ktorá súvisí s doplnením doterajšej prílohy č. 3 Normatív poskytovateľov inej špecializovanej ambulantnej zdravotnej starostlivosti, a to tak, že v tabuľke č. 1 tejto prílohy je doplnená špecializovaná paliatívna zdravotná starostlivosť – paliatívna medicína s počtom lekárskych miest v SR 65,3. Táto zmena vyplýva z uplatnenia normy 0,15 úväzku na paliatívne lôžko v zmysle Európskych štandardov paliatívnej medicíny.

**K bodu 6**

Ide o legislatívno-technickú úpravu, ktorá súvisí s bodom 3. V tabuľke č. 3 je uvedený počet lekárskych miest na jednotlivé kraje Slovenskej republiky, pričom rozdelenie nadväzuje   
na prílohy č. 6 a 9.

**K bodu 7**

Týmto ustanovením sa upravuje normatív poskytovateľov ústavnej zdravotnej starostlivosti – pre paliatívnu medicínu z doterajšieho minimálneho počtu lôžok 160 na 435 lôžok. Podľa noriem Európskych štandardov paliatívnej medicíny by na 1 milión obyvateľov malo byť vytvorených 80 – 100 paliatívnych lôžok. V prípade Slovenska je navrhovaná spodná hranica, a to 8 paliatívnych lôžok na 100 000 obyvateľov.

Návrh v tomto bode čiastočne napĺňa tézu Programového vyhlásenia vlády Slovenskej republiky na obdobie rokov 2021 – 2024 v znení: „*Vláda Slovenskej republiky si uvedomuje, že súčasťou problémov v systéme zdravotnej starostlivosti je nesprávny manažment pacienta   
a z toho vyplývajúca nedostupnosť zdravotnej starostlivosti. Vláda Slovenskej republiky   
sa preto sústredí na zlepšenie prechodu pacienta celým systémom od prevencie, cez kvalitu poskytovanej starostlivosti, až po doliečovanie, rehabilitáciu, dlhodobú starostlivosť   
a paliatívnu starostlivosť.*“

Správnym manažmentom paliatívneho pacienta na lôžka paliatívnej medicíny sa zabezpečí uvoľnenie akútnych lôžok, ktoré boli doteraz obsadzované týmito pacientami a výrazne sa zvýši dostupnosť akútnych lôžok pre iných pacientov, ktorí akútnu starostlivosť potrebujú. Zvýšená potreba zabezpečenia kapacít paliatívnej medicíny tak bude kompenzovaná uvoľnením kapacít akútnej medicíny.

**K bodom 8 až 15**

Z dôvodu zabezpečenia kvality poskytovanej špecializovanej paliatívnej zdravotnej starostlivosti v ústavnej zdravotnej starostlivosti sú v jednotlivých tabuľkách uvedené minimálne počty lôžok pre paliatívnu medicínu v jednotlivých krajoch. Rozčlenenie podľa krajov vychádza z počtu obyvateľov, ako aj podielu obyvateľov vo veku nad 65 rokov.

**K bodu 16**

V prílohe č. 8 tabuľke A: Pevná sieť poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 1. typu sa vypúšťa tretí riadok z dôvodu zaradenia  Fakultnej nemocnice Trnava do siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu. Zároveň dochádza k prečíslovaniu nasledujúcich riadkov.

**K bodu 17**

V prílohe č. 8 tabuľke B: Pevná sieť poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu sa z dôvodu zaradenia Fakultnej nemocnice Trnava do siete poskytovateľov ústavnej zdravotnej starostlivosti, ktorí poskytujú ústavnú pohotovostnú službu na urgentnom príjme 2. typu dopĺňa riadok 13.

**K bodu 18**

Novou prílohou č. 9 nariadenia sa definuje normatív mobilných hospicov a ambulancií paliatívnej medicíny. Normatív hospicov je ustanovený počtom 2 hospicov na kraj, pričom   
v prípade Trnavského kraja a Nitrianskeho kraja bola zohľadnená dostupnosť paliatívnych oddelení v zmysle povinných a doplnkových programov kategorizácie siete nemocníc. Normatív ambulancií paliatívnej medicíny je ustanovený vo väzbe na počet paliatívnych lôžok, a to pomerom 1 ambulancie paliatívnej medicíny na 16 lôžok paliatívnej medicíny.

**K čl. II**

Navrhovaný dátum nadobudnutia účinnosti nariadenia je 31. marca 2023, a to s ohľadom   
na predpokladanú dĺžku legislatívneho procesu.